Jepania 3
Can i wi Jerucalem ma en gaŋ ma lajemo
1Can bipoto i kom gaŋ ma lajemo,
ma oballe woko, dok uno dano!
2En pe winyo dwan ŋat mo.
Pe ye juk pa ŋat mo.
Pe geno Rwot,
pe nyiko cok ki Lubaŋane.
3Ludito ma gitye iye
gin twoni labwor ma mor;
luŋolkoppe gin orudi me dyewor
ma pe giweko gin mo doŋ nio wa odiko.
4Lunebine gin jo ma wor,
jo ma pe genne;
gitimo tim bwami me balo cik.
5Rwot ma bedo iye oporre,
pe tiyo gin marac;
odiko odiko ducu en ŋolo kop kakare,
en pe ken ticce rupiny ki rupiny,
ento ŋat ma labal pe ŋeyo lewic.
6“Atyeko jwero rok mapol;
celgi matek odoko obur;
atyeko balo yogi woko,
ma miyo ŋat mo pe woto iye;
gaŋigi odoŋ obur,
laboŋo dano, kadi ki ŋat mo ma bedo iye.
7Awacci, ‘Adada Jerucalem bilwora,
biye juk; wiye pe biwil
i kom lok ducu ma acike kwede.’
Ento gimedde ameda ki mitkom
me balo kit timgi ducu.”
8“Pi meno, wukura,” Rwot ma owaco,
“wukur nino ma abia iye malo ka dot.
Pien amoko tamma me coko rok ducu,
ki pi guro ker mapol kacel,
wek ata kinigana i komgi,
wek akemona malyet-ti otum;
pien akemo me nyekona
biwaŋo lobo ducu.
9“Ada, i kare meno abimiyo rok
ducu doggi bedo maleŋ,
kun giloko lok kakare,
wek gin ducu gulwoŋ nyiŋ Rwot,
dok guti bote ki cwiny acel.
10Jo ma gikelo kwacgi bota,
jona ma guket woko ata-ni, gibikella motta
kun gia ki loka kulu me Etiopia.
11“I nino meno pe gibiketo lewic i komi
pi tim ma ijemo kwede i koma;
i ka re meno abikwanyo woko ki i kinwu
jo ma yam giŋatte ma gikette malo;
pe dok wubimedde ki lyerre i wi gotta maleŋ.
12Jo mamwol ma lucan abiweko doŋ i kinwu.
Gin jo ma gudoŋ i Icrael,
13-gibiyenyo kalarre i nyiŋ Rwot;
pe gibitimo gin marac,
dok pe gibiloko lok goba;
leb ma bwolo dano
pe binoŋŋe i doggi.
Gibicam, dok gibibuto piny,
pe tye ŋat mo ma bimiyogi lworo.”
14Wuwer ki dwan maloŋo, wun jo Cion;
wugo kijira, wun jo Icrael!
Wubed ki yomcwiny wuŋatte ki cwinywu ducu,
wun jo Jerucalem.
15Rwot doŋ okwanyo kop woko ki i komwu,
dok bene otyeko ryemo lukworwu.
Rwot tye i kinwu, en kabaka me Icrael;
pe dok wubilworo gin marac.
16I nino meno gibiwaco ki Jerucalem ni,
“Pe wulwor, wun jo Cion;
pe wuwek ciŋwu odok nyap.
17Rwot Lubaŋawu tye i kinwu,
en twon oteka lweny ma bikelliwu loc.
En bium i komwu ki yomcwiny,
pi mar mere botwu en birocowu wudoko manyen,
binyuto yomcwiny madit i komwu ki wer maloŋo
18macalo i nino madito.
“Abikwanyo can woko ki i komwu,
wek pe giyetwu pire.
19Nen, i kare meno abitiyo ticca
i kom dano ducu ma yam giunowu.
Abilaro luŋolo,
dok abicoko jo ma yam giketogi woko,
abiloko lewicgi doko pak,
ci nyiŋgi biwinnye i lobo ducu.
20I kare meno abikelowu paco,
i kare ma abicokowu kacel.
Iyo, abimiyo wuŋene-dok gibipakowu,
i kin jo ducu ma gibedo i lobo,
i kare ma abidwoko gum botwu kun wuneno ki waŋwu,” Rwot ma
owaco.